Шәара, зыԥсҭазаара зегьы аҭоурыхтә ҭҵаарадырра иазызкыз, егьырҭ, ҳтәыла аҭоурыхтәи аԥсабаратәи ҭынха аҭҵаара знапы алаку аҭҵааҩцәа реиԥш, акымкәа аспециалистцәа рабиԥарақәа азыҟаҵо, шәԥышәеи шәдырреи рымажәдоит астудентцәа. Иахьагьы ааԥсарада аџьа жәбоит аҭҵаарадырреи аҵараиуреи русхк аҟны. Аҭҵаарадырратә уаажәларра аҩныҵҟа Шәара шәаԥсаны ахьӡ-аԥшагьы, азхаҵарагьы шәоуит аҭоурых иазку аҭҵаарадырратә усумҭақәеи арҵагатә цхыраагӡақәеи ирыбзоураны. Шәара шәлитература-поезиатә рҿиара ианыԥшуеит Аԥсадгьыл абзиабара, уи Аԥсни аԥсуа жәлари згәы рзыбылуа ауаа рганахьала азҿлымҳара дугьы амоуп.
Иапониа аҭҵаарадырратә усуреи Токио, Британиа ду ауниверситетқәа рыҟны алекциақәа рыԥхьареи, жәларбжьаратәи аиҿцәажәарақәеи аиԥыларақәеи рылахәхара реиԥш иҟоу, ганрацәала еибарку шәусура иаҳҿагылаз атәылақәа рганахьала Аԥсны акәша-мыкәша ишьақәыргылаз аполитикатә ҳәаақәа риааира иацхраауан.
Ҳара ахә ҳаракны иаҳшьоит ҳҳәынҭқарра ашьақәгылареи арӷәӷәареи рус аҟны Аԥсны Ареспублика Иреиҳаӡоу Асовет Ахантәаҩы ихаҭыԥуаҩ – Аԥсны Жәлар Реизара-Апарламент I ааԥхьара адепутат иаҳасабалагьы, Аԥны Аҳәынҭқарра Ашәарҭадара Ахеилак амаӡаныҟәгаҩ иаҳасабалагьы Шәара шәлагаламҭа.
Гәык-ԥсык ала ишәыдысныҳәалоит агәабзиара, агәамч, ахирра – Шәаргьы ишәзааигәоу ауаагьы.